狄志遠

狄志遠係香港政治人，前香港民主黨成員，做過副主席，早期被視為泛民主派中較主流泛民溫和嘅人士。2015年因為政改立場同個黨有唔同意見而退黨，創辦中間派組織新思維同做埋主席，但其後政見逐漸傾向親中派。2021年再次晉身立法會，自稱非建制派。

早年生涯 
狄志遠早年喺九龍黃大仙嘅徙置區長大。阿爸係一名司機，阿媽係工廠工人。

政途

泛民主派成員 
狄志遠喺1991年到1995年代表匯點做過香港立法局新界北議員，但無尋求連任，淡出政壇，仍保持民主黨員身份。

2006年到2008年，狄志遠做咗民主黨副主席。佢2008年出山參選立法會選舉，參選社會福利界，輸畀獲多數泛民主派支持嘅張國柱。

2012年，狄志遠因為積極支持港府推行德育及國民教育科，同主流泛民相反，而被何俊仁批評。

2015年，狄志遠因為接受政改方案可以「袋住先」，同黨嘅立場唔同，決定退黨，同黃成智等前民主黨成員另行創辦中間派組織新思維同做埋主席。

新思維時期，重返立法會前 
媒體曾經多次報道，新思維同中聯辦有唔少嘅往來，中聯辦甚至喺2016年香港立法會選舉安排配票畀喺九龍西代表新思維參選嘅狄志遠。對於呢啲關係，狄志遠亦公開承認，新思維得到中聯辦嘅關心，不過，佢最後都係落選。其後新思維嘅路線被部分成員批評，其後呢啲成員更退黨抗議。

另外，喺2017年香港行政長官選舉入面，佢亦好早就支持林鄭月娥。例如，佢早喺林鄭月娥仲係辭職休假嗰陣，已經陪佢去慈雲山長者屋探訪長者，預先為參選特首熱身，又喺《經濟日報》發表評論文章形容另一參選人曾俊華喺中央多次勸退下仍然參選係「衝紅燈」，有啲評論就話佢儼如中聯辦代言人。

喺2018年11月香港立法會九龍西地方選區補選，佢同多名親北京派政治領袖同立法會議員，包括李慧琼、鄭泳舜、蔣麗芸、吳秋北、梁美芬、邵家輝，葉劉淑儀等人同台支持陳凱欣，話陳凱欣係一個做實事嘅人，又呼籲中間選民唔好被動、唔好逃避。

重返立法會 
喺北京單方面未經香港人同意修改香港選舉制度之後，因為直選議席數目大幅倒退同埋參選要經過政府單方面嘅國安審查，泛民主派同香港本土派好多都對參與選舉持負面態度，但狄志遠仍然參與2021年舉行嘅選舉委員會選舉。最後佢只能夠抽籤當選選委，成為咗整個選舉委員會入面唯一一個當選，新定義之下嘅「非建制派」，之後响第7屆香港立法會選舉參選社會福利界功能界別，以1400票當選，被視為唯一一位當選嘅香港中間派立法會議員。

重返立法會後，雖然佢以中間派或非建制派自居，但佢有時亦得到親中派媒體幫佢造勢宣傳，又有參與一啲親中派嘅行動，例如喺2022年2月中習近平就香港武漢肺炎疫情問題發表講話，佢就有份參與親中派全體「感謝習近平總書記作出重要指示」嘅聯合聲明。另外，喺李百全上任廣播處長主理香港電台之後，一啲民主派聲音被進一步打壓，但狄志遠反而大讚港台定位清晰，向社會發放國安觀念。

個人榮譽 
 太平紳士
 銅紫荊星章
 銀紫荊星章

濕碎嘢
狄志遠係一位蝙蝠俠發燒友。

前香港民主黨員
前香港立法局議員
前北區區議員
香港社會工作者
香港新教徒
香港理工大學舊生
香港城市大學舊生
志遠
香港中間派人士